作者:祖詠
標題:汝墳秋同仙州王長史翰聞百舌鳥
內容:秋天聞好鳥，驚起出簾帷。卻念殊方月，能鳴巳後時。遷喬誠可早，出谷此何遲。顧影慚無對，懷群空所思。淒涼歲欲晚，蕭索燕將辭。留聽未終曲，彌令心獨悲。高飛憑力致，巧囀任天姿。返覆知而靜，間關斷若遺。花繁上林路，霜落汝川湄。且長淩風翮，乘春自有期。